钦定古今图书集成/明伦汇编/氏族典/第501卷 > 《苏州府志》 > 陆康
## 钦定古今图书集成/明伦汇编/氏族典/第501卷 > 《苏州府志》 > 陆康

按《后汉书陆康传》：“康字季宁，吴郡吴人也。祖父续，父
褒，有志操，连征不至。康少仕郡，以义烈称。刺史臧旻
举为茂才，除高成令，以恩信为治，寇盗亦息。光和元
年，迁武陵太守，转守桂阳、乐安二郡，所在称之。时灵
帝欲铸铜人，而国用不足，乃诏调民田亩，敛十钱，而
比水旱伤稼，百姓贫苦。康上疏谏，内幸因此谮康，大不敬，槛车征诣廷尉，侍御史刘岱典考其事。岱为表
陈解释，免归田里。复征拜议郎。会庐江贼黄穰等攻
没四县，拜康庐江太守。康申明赏罚，击破穰等，馀党
悉降。帝嘉其功，拜康孙尚为郎中。献帝即位，康蒙险
奉贡，朝廷诏书策劳，加忠义将军。袁术遣使求委输
兵甲，康以其叛逆，闭门不通。术大怒，遣将攻康受敌。
二年，城陷，月馀，发病卒，年七十。朝廷愍其守节，拜子
儁为郎中。少子绩。